PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2000/ZK/1/1/120	Bratislava 18.05.2000

	Protimonopolný úrad Slovenskej republiky, I. výkonný odbor, v správnom konaní začatom na návrh podnikateľa Heineken Slovensko, a.s., Štefánikova 79, 949 01 Nitra v zastúpení JUDr. Milan Banas, komerčný právnik, Jurigovo námestie 13, 841 05 Bratislava vo veci posúdenia dohody obmedzujúcej súťaž (negatívny atest) uzatvorenej medzi podnikateľom ZLATÝ BAŽANT a.s. HURBANOVO, Novozámocká 2, 947 01 Hurbanovo a podnikateľom Štefan Pišák, 076 04 Drahňov 198, okr. Michalovce takto 

					rozhodol:

	na základe § 12 ods. 4 písm.c) zákona č. 188/1994 Z.z. o ochrane hospodárskej súťaže v znení neskorších predpisov konanie zastavuje, nakoľko dôvod konania odpadol.

Odôvodnenie:

	Protimonopolný úrad Slovenskej republiky, I. výkonný odbor (ďalej len „úrad“) obdržal dňa 7.2.2000 žiadosť spoločnosti Heineken Slovensko, a.s., Štefánikova 79, 949 01 Nitra v zastúpení JUDr. Milan Banas, komerčný právnik, Jurigovo námestie 13, 841 05 Bratislava (ďalej len „Heineken“) o vydanie rozhodnutia, či dohoda obmedzujúca súťaž - „Zmluva o značkovej reštaurácii“ (ďalej len „Zmluva“) uzatvorená medzi podnikateľom ZLATÝ BAŽANT a.s. HURBANOVO, Novozámocká 2, 947 01 Hurbanovo (ďalej len „Zlatý bažant“) a podnikateľom Štefan Pišák, 076 04 Drahňov 198, okr. Michalovce (ďalej len „Štefan Pišák“) zo dňa 22.6.1998 spĺňa podmienky určené v § 5 zákona č. 188/1994 Z.z. o ochrane hospodárskej súťaže v znení neskorších predpisov (ďalej len „zákon“). 

	Dňa 31.1.2000 sa z podnetu úradu začalo konanie v zmysle § 11 ods. 1 písm. b) zákona vo veci vydania rozhodnutia, či dohody obmedzujúce súťaž uzatvorené spoločnosťou  Zlatý bažant s hotelmi, reštauráciami a kaviarňami (ďalej len „zariadenia HoReCa“) sú zakázané a neplatné podľa § 3 a 4 zákona. Nakoľko spoločnosť Heineken ku dňu 1.7.1998  vstúpila do práv a záväzkov vyplývajúcich zo zmlúv uzatváraných spoločnosťou Zlatý bažant so zariadeniami HoReCa, bola  spoločnosť Heineken upovedomená listom č. 923/PMÚ SR/2000 o začatí predmetného konania a o skutočnosti, že v zmysle § 12 ods. 2 zákona je účastníkom daného konania (ako zmluvná strana predmetných zmlúv). 

	Počas konania o negatívnom ateste úrad zistil skutočnosť, že v danej veci prebieha na úrade iné konanie (vyššie uvedené konanie zo dňa 31.1.2000), ktoré sa v konečnom dôsledku zhoduje v predmete i  v účastníkoch konania s konaním o negatívnom ateste. 

	Predmetom oboch konaní, t.j. konania o negatívnom ateste, ktoré sa začalo dňa 7.2. 2000 a konania z podnetu úradu v zmysle § 11 ods. 1 písm. b), ktoré sa začalo dňa 31.1.2000 sú dohody obmedzujúce súťaž, ktoré uzatvárala spoločnosť Zlatý bažant so zariadeniami HoReCa. V oboch konaniach ide o posúdenie, či dohody obmedzujúce súťaž sú v zmysle ustanovení zákona zakázané a neplatné, resp. či spĺňajú kritériá pre udelenie výnimky zo zákazu. Konanie z podnetu úradu v zmysle § 11 ods. 1 písm. b) zahŕňa všetky dohody obmedzujúce súťaž, ktoré spoločnosť Zlatý bažant uzatvorila a konanie o negatívnom ateste sa s týmto konaním prelína v posudzovaní Zmluvy uzatvorenej medzi podnikateľom Zlatý bažant a podnikateľom Štefan Pišák. Z uvedeného vyplýva, že v rámci konania v zmysle § 11 ods.1 písm. b) bude posúdená i predmetná Zmluva.

	Pokiaľ ide o účastníkov, s určitosťou môžeme povedať, že účastníci  oboch konaní sú tí istí a to spoločnosť Haineken (vstúpila do práv a záväzkov vyplývajúcich zo zmlúv uzatvorených spoločnosťou Zlatý bažant) ako i podnikateľ Štefan Pišák (jeden z podnikateľov, s ktorým spoločnosť  Zlatý bažant uzatvorila dohodu obmedzujúcu súťaž).

	Vzhľadom na skutočnosť, že ide o konania v tej istej veci a s tými istými účastníkmi konania a konanie začaté z vlastného podnetu úradu v zmysle § 11 ods. 1 písm. b) časovo predchádzalo konaniu na základe žiadosti podnikateľa Heineken o vydanie negatívneho atestu, úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 61 ods. 1 zákona č. 71/1967 Zb. o správnom konaní proti tomuto rozhodnutiu možno podať na Protimonopolný úrad Slovenskej republiky, I. výkonný odbor v lehote 15 dní odo dňa oznámenia tohto rozhodnutia rozklad. Včas podaný rozklad má odkladný účinok.

									Ing. Ján Matuský
								riaditeľ I. výkonného odboru

Rozhodnutie sa doručí:

1.	JUDr. Milan Banas
	komerčný právnik
	Jurigovo námestie 13
	841 05 Bratislava

2.	Štefan Pišák
	076 04 Drahňov 198
	okr. Michalovce